Apple erkender batteriproblemer med iOS 14

iOS 14 er en af de største og bedste opdateringer til iPhone i årevis, men den er ikke uden fejl. Siden frigivelsen af styresystemet i midten af september har adskillige brugere oplevet batteriproblemer, hvor strømmen suges fra batteriet på rekordtid – og nu har Apple erkendt problemet.

I et indlæg beskriver Apple syv væsentlige data- og batteri-relaterede problemer med iOS 14 og watchOS 7, og fortæller samtidig, at den eneste løsning på nuværende tidspunkt er at ”slette alt indhold og indstillinger på iPhone”.

Apple fortæller, at seks af problemerne er relateret til aktivitets-, sundheds- og fitness-apps og at de alle bidrager til det bredere problem med ”øget batteridræning på din iPhone eller Apple Watch”.

Twitter-kontoen Apple Support oversvømmes i disse dage med kommentarer om batteriproblemerne. En bruger oplever, som det kan læses herunder, at batteriet går fra 90 til 3 procent på 15 minutter.

Updated to iOS 14. Massive battery drain From 90 percent to 3 percent in 15 mins. Apple geniusBar said it was iPhone Dock Connector..replaced, problem still exists and this not true. iOS 14 is causing battery drain you might need to wipe your iPhone@AppleSupport @Apple @verge
— karl (@de5gravity223) October 3, 2020

Det er uklart, om Apples slet-det-hele-løsning virker for brugerne. Men mon ikke Apple arbejder på højtryk for at gøre en iOS 14.0.2 opdatering klar, der kan rette op på problemerne? Undertegnede kører med betaudgaven af iOS 14.2 og har ingen problemer.

For to år siden oplevede iPhone-brugere også batteriproblemer, da iOS 11.4 blev udgivet. Det blev rettet med en opdatering.

Har du oplevet batteriproblemer efter at have opdateret til iOS 14 og watchOS 7? Og har Apples “opskrift” hjulpet på problemet? Del dine erfaringer i kommentarfeltet nedenfor …

Apple erkender batteriproblemer med iOS 14