iOS 14 leverer muligvis ”rigtige” widgets på iPhone

Android har haft det siden tidernes morgen, men Apple har været tilbageholdende med at lave ”frie” widgets til iPhone og iPad. De er altid placeret i et lukket område; et selvstændigt skærmbillede og – på iPad’en – en låst fane på forsiden. Nu siger rygterne, at Apple løsner på reglerne med det kommende iOS 14.

Websitet 9to5Mac har gravet videre i den iOS 14 kode, de har fået fingre i, og hævder, at Apple er i gang med at udvikle et ”rigtigt” widget-system med kodenavnet Avocado. Funktionen vil gøre det muligt at placere widgets overalt på hjemmeskærmen som var de ikoner.

Rygterne bekræftes muligvis af Twitter-brugeren Dongle, der i et tweet antyder at Baggrundsbilleder bliver fuldstændig anderledes i iOS 14. Lækkede skærmbilleder viser angiveligt at Baggrund-indstillingerne indeholder en home screen appearance-kategori, der gør det muligt at gøre baggrundsbilledet blurred eller ”fladt”. Det kan, i teorien, gøre widgets nemmere at se end på en rodet baggrund.

Hey @EveryApplePro, @MaxWinebach said you like wallpapers pic.twitter.com/4P8BrMzCkI
— Dongle (@DongleBookPro) April 4, 2020

Websitet advarer dog samtidig om, at der er risiko for, at Apple dropper eller udskyder Avocado, inden iOS 14 præsenteres under den årlige – og dette år, virtuelle – udviklerkonference World Wide Developers Conference, WWDC, der finder sted i juni måned.

Er du iOS-bruger -– og vil du gerne have “rigtige” widgets? Giv din mening til kende i kommentarfeltet nedenfor …

iOS 14 leverer muligvis ”rigtige” widgets på iPhone